**ZÁPISNICA Z PRÍPRAVNÝCH TRHOVÝCH KONZULTÁCIÍ**

podľa ustanovenia § 25 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

(ďalej len „ZVO“)

**IDENTIFIKÁCIA VEREJNÉHO OBSTARÁVATEĽA**

Verejný obstarávateľ

Názov: Banskobystrická regionálna správa ciest, a.s.

Sídlo: Majerská cesta 94, 974 96 Banská Bystrica

Zastúpený: Mgr. Ján Havran, predseda predstavenstva

 Mgr. Nikoleta Oktavcová, podpredseda predstavenstva

IČO: 36 836 567

Kontaktná osoba: Katarína Jombíková, katarina.jombikova@bbrsc.sk

**NÁZOV PREDMETU ZÁKAZKY**

# „Dodanie nových podvozkov kategórie N3G v prevedení 4 x 4.2 v celkovom počte 18 ks s príslušnými nadstavbami“

# Verejný obstarávateľ sa na základe ustanovenia § 25 ZVO rozhodol využiť inštitút prípravných trhových konzultácií na vyššie uvedený predmet zákazky s cieľom stanoviť v plánovanom verejnom obstarávaní optimálne a nediskriminačné podmienky, ktoré by umožňovali účasť čo najširšiemu okruhu hospodárskych subjektov na trhu a uskutočnil prípravné trhové konzultácie s potenciálnymi dodávateľmi, ktoré boli realizované prostredníctvom informačného elektronického systému verejného obstarávania JOSEPHINE a osobnými konzultáciami, ktoré sa uskutočnili dňa 09.03.2021 podľa zverejneného Oznámenia harmonogramu konania prípravných trhových konzultácií a zoznamu uchádzačov v priestoroch sídla verejného obstarávateľa s dodržaním protipandemických opatrení.

Verejný obstarávateľ uverejnil oznámenie o vyhlásení PTK vo Vestníku verejného obstarávania č. 59/2021 pod č. 14599 – POT, v ktorom zároveň poskytol odkaz na dokumenty a bližšie informácie k PTK na linku <https://josephine.proebiz.com/sk/tender/10957/summary>, pričom bolo umožnené, aby sa týchto trhových konzultácií mohli zúčastniť aj iní potenciálni uchádzači.

Termín na predloženie žiadosti o účasť na prípravnej trhovej konzultácii bol 7 dní odo dňa jej zverejnenia v systéme JOSEPHINE.

Predmetom pripravovaného plánovaného verejného obstarávania je dodanie nových podvozkov sériovo vyrábaných nákladných vozidiel kategórie N3G v prevedení 4 x 4.2 s príslušnými nadstavbami, pričom každé vozidlo bude vybavené snehovou radlicou krídlového typu. Predmet zákazky bude slúžiť najmä pre účely výkonu zimnej údržby ciest ako viacúčelový sypač na posyp prostredníctvom inertného posypového materiálu, chemickej posypovej soli a roztokom soľanky. V letnom období budú vozidlá využívané na prevoz a aplikáciu bitúmenovej obaľovanej zmesi za tepla, pričom verejný obstarávateľ už stanovil ním požadované minimálne technické parametre podvozkov, príslušných nadstavieb a radlice, ktoré boli pre samotnými osobnými konzultácii uchádzačom k dispozícii.

V zmysle vyššie uvedeného verejný obstarávateľ na osobných konzultáciách položil zúčastneným uchádzačom nasledovné otázky a uviedol tieto skutočnosti:

***Otázka č. 1***

*„Aká je predpokladaná lehota dodania kompletného špeciálneho nákladného vozidla vrátane podvozku, príslušnej nadstavby a radlice?“*

***Otázka č. 2***

*„Čo z uvedenej technickej špecifikácie považujete pre Vás ako zástupcu danej značky za diskriminačné, resp. ktorý parameter je nesplniteľný alebo nesprávne definovaný?“*

***Otázka č. 3***

*„Verejný obstarávateľ má v úmysle požadovať 48 mesačnú záruku, ktorá by zahŕňala aj bezplatný servis, aké sú možnosti ponúknutia servisných služieb z Vašej strany a čo všetko by v rámci tohto servisu bolo poskytované?“*

***Otázka č. 4***

*„Verejný obstarávateľ plánuje v rámci verejného obstarávania využiť inštitút zábezpeky, bola by táto pre Vás diskriminačnou, alebo Vám nerobí problém túto splniť ako podmienku verejného obstarávania?“*

***Skutočnosť č. 1***

*„Verejný obstarávateľ od úspešného uchádzača bude vyžadovať poskytnutie plnej súčinnosti pri inštalácii GPS systému spoločnosti DATACAR, spol. s.r.o., ktorá nebude vystupovať vo verejnom obstarávaní ako tretí subjekt a všetky náklady s tým spojené bude hradiť verejný obstarávateľ.“*

***Skutočnosť č. 2***

*„Verejný obstarávateľ plánuje financovať časť predmetu zákazky prostredníctvom finančných prostriedkov poskytnutých formou úveru od komerčnej banky.“*

***Uchádzač PTK č. 1, STABO, s. r. o.***

**K otázke č. 1 uviedol:** Lehota dodania podvozku je aktuálne cca 6 mesiacov – 7 mesiacov, ktorá je momentálne ovplyvnená posilnením dopravy. Čo sa týka nadstavieb, tu treba počítať aspoň 1 mesiac na samotnú montáž a prípravu dokladov.

**K otázke č. 2 uviedol:** Nemajú zásadné výhrady k špecifikácii zadanej verejným obstarávateľom a túto nepovažujú za diskriminačnú voči značke, ktorú zastupujú.

**K otázke č. 3 uviedol:** Servis vedia poskytnúť ako základný servis predpísaný výrobcom tzv. BASIC, kedy servisný interval je pri nájazde 40 000 – 45 000 kilometrov, v rámci ktorého sa realizujú len servisné prehliadky a zahŕňa materiál na predpísanú údržbu. Ďalej tzv. FULL CARE servis, ktorý zahŕňa servisné prehliadky, plnú záruku, spotrební materiál a odťah vozidla a tiež výjazdový servis.

**K otázke č. 4 uviedol:** S inštitútom zábezpeky súhlasia, ak výška nepresiahne 2,5 % PHZ.

**Na skutočnosť č. 1 reagoval:** Voči poskytnutiu súčinnosti spoločnosti DATACAR, spol. s. r. o. nemajú výhrady.

**Na skutočnosť č. 2 reagoval:** Financovanie prostredníctvom komerčnej banky berú na vedomie.

***Uchádzač PTK č. 2, Iveco Slovakia, s. r. o.***

**K otázke č. 1 uviedol:** Bežná lehota dodania je 4 mesiace podvozku a 2 mesiace sú potrebné na príslušné nadstavby, nakoľko je potrebné zohľadniť prídavné svetlá nad radlicou, ktoré nespĺňajú Vyhlášku a každé jedno vozidlo musí ísť na schválenie Ministerstvom dopravy, kedy lehota na schválenie je 30 dní.

**K otázke č. 2 uviedol:** Definované technické podmienky umožňujú zúčastniť sa plánovaného verejného obstarávania a nevidia žiadnu diskrimináciu voči značke, ktorú zastupujú.

**K otázke č. 3 uviedol:**

V rámci záruky dvoch rokov vedia ponúknuť bežný servis predpísaný výrobcom, ktorý zahŕňa prevodovku, motor, nápravy a výmenu všetkých filtrov. Je ešte možnosť rozšíreného servisu, v rámci ktorého, my ako verejný obstarávateľ, vymeníme len pneumatiky a samozrejme tento nezahŕňa nákup pohonných hmôt.

**K otázke č. 4 uviedol:** Zábezpeka nie je prekážkou, resp. nie je diskrimináciou v plánovanom verejnom obstarávaní.

**Na skutočnosť č. 1 reagoval:** Zábezpeka nie problémom.

**Na skutočnosť č. 2 reagoval:** Uvedenú skutočnosť berú na vedomie.

***Uchádzač PTK č. 3, Scania Slovakia s. r. o.***

**K otázke č. 1 uviedol:** Aktuálne je lehota dodania podvozku koncom septembra a začiatokom októbra teda 7 mesiacov dodanie podvozku na dvor nadstavbára, kedy tento potrebuje ďalšie 2 mesiace na prípravu vozidla ako celku.

**K otázke č. 2 uviedol:** V zásade majú len otázky k technickej špecifikácii, a to k výkonu motorovej brzdy, nakoľko motorová brzda by mala spĺňať 2/3 výkonu motora. Krútiaci moment min 1 800 Nm pri akých otáčkach ??? Svetlá výška podvozku vpredu - min. 300 mm, vzadu - min. 300 mm v nezaťaženom stave (merané od vozovky po najspodnejší pevný bod podvozku) podvozku alebo rámu? Nie je celkom jasné, čo s tým myslí. Nasávanie vzduchu do motora umiestnené za kabínou vodiča vzadu, keďže toto môže byť chápané ako vyslovene na ľavej strane.

**K otázke č. 3 uviedol:** V každom servisnom stredisku platia rovnaké pravidlá a pracujú 7 dní v týždni teda aj cez víkend. Najbližšie je servis Budča. Vozidlá majú vzdialenú diagnostiku a nie je problém mimo pravidelnej údržby naskladniť si predbežne potrebné náhradné diely aj cez víkend, čo eliminuje prestoje. Počas záruky 24 mesiacov bez ohľadu na počet najazdených kilometrov je servis údržbový, ktorý zahŕňa výmenu kvapalín, ktoré sú predpísané na daný stav kilometrov, filtrov, nastavenie súčastí. V rámci servisnej zmluvy je možné nakonfigurovať podľa počtu najazdených kilometrov počet servisných prehliadok aj na dlhšie obdobie.

**K otázke č. 4 uviedol:** Pokiaľ sa nebude jednať o šesťciferné číslo, nevidia prekážku v tomto inštitúte.

**Na skutočnosť č. 1 reagoval:** Súčinnosť spoločnosti DATACAR, spol. s. r. o. sú pripravený plne poskytnúť.

**Na skutočnosť č. 2 reagoval:** Uvedené berú na vedomie.

**Uchádzač PTK č. 4, Mercedes-Benz Slovakia, s. r. o.**

**K otázke č. 1 uviedol:** Lehota dodania podvozku je aktuálne k dnešnému dňu 3 mesiace spolu s príslušnými nadstavbami minimálne 5 mesiacov, čo samozrejme závisí aj od aktuálneho vývoja ohľadne pandemickej situácie.

**K otázke č. 2 uviedol:** PTO- nezávislým vypínateľným pomocným pohonom od motora podvozku nákladného automobilu s rozsahom otáčok motora od voľnobežných až po maximálne otáčky, umožňujúci odber výkonu s dostatočnou rezervou pre prevádzkovanie celkovej zostavy sypača v nepriaznivých zimných podmienkach s ochranou proti poškodeniu, navrhujú PTO od motora so stálym pohonom vypínané prostredníctvom externej spojky dodávanej nadstavbárom, PTO od prevodovky vypínateľné s rozsahom otáčok motora .... atď

Odporúčajú stály pohon náprav vozidla z dôvodu lepšej využiteľnosti trakcie a bezpečnosti prevádzky. Konštrukčne je to riešené redukčnou prevodovkou s prevodovaním na pomer 1,04 -1,45 a s medzinápravovým diferenciálom, prípadne ekvivalentné riešene pohonu náprav a zapínateľný pohon riadenej nápravy s uzávierkami diferenciálov všetkých náprav bez redukčnej prevodovky a medzinápravového diferenciláu.

Zadný nárazník – ochrana proti podbehnutiu – uvedeného sa týka nová smernica EÚ ohľadom vozidiel N3G, ktorá definuje zadný nájazdový uhol a tento musí spĺňať 25 stupňov, teraz montujú sklopný nárazník. Čo sa týka rezervy, bude dodaný tzv. provizórny držiak rezervy s kompaktným kolesom a nadstavbár ho následne umiestni za kabínu.

**K otázke č. 3 uviedol:** Servisné stredisko je aj v Banskej Bystrici, ponúkajú tzv. servisný kontrakt, kedy rozhodná je doba trvania servisu a ročný nábeh kilometrov, takto vedia nastaviť servisné podmienky v rámci záruky individuálne, najviac však na obdobie 4 – 5 rokov.

**K otázke č. 4 uviedol:** Zábezpeku nevidia ako závažnejšiu prekážku pre účasť v plánovanom verejnom obstarávaní.

**Na skutočnosť č. 1 reagoval:** Voči poskytnutiu plnej súčinnosti spoločnosti DATACAR, spol. s. r. o. nemajú výhrady.

**Na skutočnosť č. 2 reagoval:** Skutočnosť prezentovanú verejným obstarávateľom ohľadne časti financovania predmetu zákazky prostredníctvom úveru z komerčnej banky berú na vedomie.

**Uchádzač PTK č. 5, MB SERVIS, s. r. o.**

**K otázke č. 1 uviedol:** Lehota dodania podvozku a nadstavieb je rovnaká, a to 3 mesiace, no skompletovať vozidlo trvá nejaký mesiac, teda 4 – 5 mesiacov. Lehota dodania je teda minimálne 5 mesiacov.

**K otázke č. 2 uviedol:** Pripomienky a odporúčania k technickej špecifikácii zadanej verejným obstarávateľom tvoria prílohu č. 1 tejto zápisnice, nakoľko účastník ich spracoval a doniesol v tlačenej podobe na konzultáciu.

**K otázke č. 3 uviedol:** Garantujú servis na celé vozidlo aj na obdobie 5 rokov, ktorý zahŕňa výmenu prevádzkových kvapalín, výmenu filtrov, filtračných jednotiek, kalibráciu nadstavieb, bežnú údržbu predpísanú výrobcom, či už podvozku alebo samotnej nadstavby. Servisný interval je rozdelený na časovú údržbu bez ohľadu najazdených kilometrov raz ročne, alebo je to údržba na základe reálnych stavov jednotlivých komponentov v rámci vozidla, ktoré vyhodnocuje samotné vozidlo riadiacou jednotkou.

**K otázke č. 4 uviedol:** Zábezpeka ako podmienka verejného obstarávania nie je pre nich diskriminačná.

**Na skutočnosť č. 1 reagoval:** Poskytnutie súčinnosti spoločnosti DATACAR, spol. s. r. o. nepredstavuje problém a s uvedenou spoločnosťou aj spolupracujú.

**Na skutočnosť č. 2 reagoval:** Financovanie prostredníctvom komerčnej banky berú na vedomie.

**ZÁVER**

Účastníci prípravných trhových konzultácií mali možnosť prezentovať svoje pripomienky, návrhy a odporúčania najmä k technickej špecifikácii predmetu zákazky plánovaného verejného obstarávania, ktorú verejný obstarávateľ predbežne stanovil a zároveň sa oboznámiť so skutočnosťami, ktoré verejný obstarávateľ plánuje v požiadavkách uviesť. Verejný obstarávateľ vznesené pripomienky, návrhy a odporúčania berie v plnej miere na vedomie a ich relevanciu posúdi najmä s prihliadnutím na účel využitia predmetu zákazky a v pripravovanom verejnom obstarávaní sa s nimi vysporiada tak, aby nebola narušená hospodárska súťaž.

**Vyhotovil:** Katarína Jombíková

Banskej Bystrici dňa 25.03.2021

***Prílohy:***

1.Pripomienky a odporúčania uchádzača PTK č. 5